Document ID: 32003L0127

Komisijas Direktīva 2003/127/EK
(2003. gada 23. decembris),
ar ko groza Padomes Direktīvu 1999/37/EK par transportlīdzekļu reģistrācijas dokumentiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 1999/37/EK (1999. gada 29. aprīlis) par transportlīdzekļu reģistrācijas dokumentiem [1], un jo īpaši tās 6. pantu,
tā kā:
(1) Direktīva 1999/37/EK noteica saskaņotus noteikumus attiecībā uz Kopienā reģistrējamo transportlīdzekļu reģistrācijas dokumentiem.
(2) Paturot prātā elektronisko un telemātikas aprīkojumu pieaugošo ieviešanu transportlīdzekļos, Direktīvas 1999/37/EK pielikumi ir jāpielāgo zinātniskajam un tehniskajam progresam, lai dalībvalstīm papīra dokumentu vietā ļautu izdot reģistrācijas dokumentus viedkartes ar mikroprocesoru veidā.
(3) Tāpēc attiecīgi jāgroza Direktīva 1999/37/EK.
(4) Šajā direktīvā paredzētie pasākumi ir saskaņā ar atzinumu, ko sniegusi komiteja, kas izveidota ar Padomes Direktīvas 96/96/EK [2] 8. pantu.
(5) (5) Dalībvalstīm jāīsteno vajadzīgie pasākumi, lai personas datu ievākšanā un apstrādē, kas ir nepieciešamas transportlīdzekļa reģistrācijas dokumentu viedkaršu veidā izdošanai, ievērotu Eiropas Parlamenta un Padomes Direktīvu 95/46/EK (1995. gada 24. oktobris) par personu aizsardzību attiecībā uz personas datu apstrādi un šādu datu brīvu apriti [3],
IR PIEŅĒMUSI ŠO DIREKTĪVU.
1. pants
Direktīvas 1999/37/EK pielikumus aizstāj ar šīs direktīvas pielikuma tekstu.
2. pants
1. Dalībvalstīs stājas spēkā normatīvie un administratīvie akti, kas vajadzīgi, lai vēlākais līdz 2005. gada 15. janvārim nodrošinātu atbilstību šai direktīvai. Dalībvalstis tūlīt dara zināmus Komisijai minēto aktu tekstus, kā arī minēto aktu un šīs direktīvas korelācijas tabulu.
Kad dalībvalstis pieņem minētos aktus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
2. Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva.
3. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 2003. gada 23. decembrī

Labels: 7
8